yaon ang huling tagumpay, sa kaniyang tatlong taong paghahari, at sa loob ng dalawang araw, ay iiwan na niya ang gayong kataas na kalagayan. ano ang iiwan sa kaniyang likuran? hindi ibinabaling ng general ang kaniyang ulo at ibig pa niya ang tumanaw sa hinaharap, sa darating! dadalhin niya ang isang kayamanan, malalaking halagang nalalagay sa mga banko sa europa ang nag aantay sa kaniya, mayroon siyang mga hotel, ngunit marami siyang sinaktan, marami siyang kalaban sa corte, inaantay siya roon ng mataas na kawani! ang ibang general ay yumamang madali na gaya niya at ngayoy mga hirap na hirap. bakit hindi siya magpalumagak ng kaunti pang panahon na gaya ng payo ni simoun? hindi, bago ang lahat ay ang kahihiyan muna. sa isang dakoy hindi na lubhang payuko ang mga bati sa kaniya na gaya ng dati; nakapupuna siya ng mga tinging patitig, at pagkainip; at sinasagot niyang magiliw at tinatangka niyang ngumiti. napagkikilalang papalubog na ang araw!